Շնասայլակ

Շնասայլակը սայլ է, որին լծված է մեկ կամ մի քանի շուն։ Հնում դրանք կիրառվում էին առևտրական և տրանսպորտային նպատակների համար։ Այժմ դրանք հազվադեպ են կիրառվում մարզական կամ ժամանցային միջոցառումներից դուրս։

Պատմություն 

Երկու և ավելի շներով շնասայլերն ավանդաբար օգտագործվում էին Բելգիայում և Հոլանդիայում` կաթ, հաց և այլ ապրանքներ տեղափոխելու համար։ Վաղ վիկտորիական ժամանակաշրջանի Բրիտանիայում շնասայլակներ հիմնականում օգտագործում էին հացթուխները, ինչով անհարմարություն էին ստեղծում հետիոտների համար։ Վաղ 1900-ականներին Բրիտանիայում արգելվեց շնասայլակների օգտագործումը` կենդանիների բարեկեցության նկատառումներով։ Ներկայում շնասայլակներ հազվադեպ օգտագործվում են Ֆրանսիայում և Բելգիայում` կաթը ֆերմայից կաթնարան հասցնելու համար։ 1887 թ. Գերմանիայում ստեղծվեցին շնասայլակների շահագործումը կարգավորող օրենքներ։ 1925 թ.նման օրենք ընդունվեց նաև Ֆրանսիայում։ 20-րդ դարասկզբին Ալյասկայում գործում էր փափ-մոբիլ () տրանսպորտը, որի միջոցով երկաթգծային տեղափոխություն էր իրականացվում շներին լծված ռելսային տրանսպորտով։

Մեկ շնով շնասայլեր երբեմն օգտագործում էին շրջիկ վաճառականները։ Առաջին աշխարհամարտի տարիներին շներին օգտագործում էին որպես լծկան կենդանիներ` դաշտային հրանոթներ տեղափոխելու համար։ Երկրորդ աշխարհամարտի տարիներին խորհրդային բանակում շներին օգտագործում էին վիրավոր զինվորներով պատգարակները տեղափոխելու համար։

Մշակույթի մեջ 

Գերմանացի նկարիչ Ադոլֆ ֆոն Մենցելի վրձնին է պատկանում «Քարշաշունը և կատուն» կտավը։ Թեոդոր Ֆոնտանեի գործերից շատերում նկարագրված են քարշաշները, մասնավորապես` «Կեղծ շփոթություն» վեպում (1888) նկարագրված են այգեգործի և նրա շան փոխհարաբերությունները։ Աննա Վիմշնայդերի ինքնակենսագրական «Աշնանային կաթ» աշխատությունում (1985) հանդիպում է մի ձվավաճառ, ով ձվերը վաճառքի էր տանում շնասայլակով։

Վալոներենում կա` Pôves nozôtes et les tchéns d'tcherete («Խեղճ ենք մենք և քարշաշները») ժողովրդական արտահայտությունը, որը նշանակում է, թե ինչքան էլ մեկի վիճակը վատ լինի, միշտ ավելի վատ վիճակում գտնվող մեկը կա։

Ժամանակակից կիրառություն 
Նորագույն ժամանակներում կա քարթինգ երևույթը (հիմնականում` մարզական նպատակներով), որի ժամանակ խոշոր շները տեղափոխում են սայլը, որի մեջ կարող է նաև մարդ լինել։ Դա ունի նմանություններ շնասահնակի հետ` երբ շների խումբը քաշում է սահնակը ձյան և սառույցի վրայով։

Ծանոթագրություններ 

Տրանսպորտ